การอภิปรายครั้งสุดท้าย Trump vs. Clinton
สายงานธุรกิจตลาดทุน ธนาคารกสิกรไทย มองว่า เงินบาทจะเคลื่อนไหวในกรอบ 34.95-35.55 ในสัปดาห์นี้
17 ต.ค. 2559

โดย...วรดา ตันติสุนทร ผู้ชำนาญการ งานวิจัยเศรษฐกิจและตลาดทุน สายงานธุรกิจตลาดทุน ธนาคารกสิกรไทย
สายงานธุรกิจตลาดทุน ธนาคารกสิกรไทย มองว่า เงินบาทจะเคลื่อนไหวในกรอบ 34.95-35.55 ในสัปดาห์นี้ ตลาดไทยเห็นการไหลออกของเงินทุนต่างชาติในช่วงที่ผ่านมา และคาดว่าอาจยังไหลออกต่อในอาทิตย์นี้ แต่ด้วยอัตราที่ชะลอลง เนื่องจากเห็นโอกาสขึ้นอัตราดอกเบี้ยนโยบายของเฟดเดือน ธ.ค.มากขึ้น ทำให้นักลงทุนค่อยๆ ปรับตัว ตัวเลขเศรษฐกิจสัปดาห์นี้ประกอบด้วยอัตราเงินเฟ้อราคาผู้บริโภคและข้อมูลการสร้างบ้านสหรัฐ การประชุมนโยบายการเงินของธนาคารกลางยุโรปที่คาดว่าจะคงอัตราดอกเบี้ยและมาตรการกระตุ้นไว้ที่ระดับเดิม และตัวเลขจีดีพีไตรมาส 3 ของจีน
อีกประเด็นสำคัญที่ตลาดจับตา คือ การอภิปรายโต้ครั้งสุดท้ายระหว่าง ฮิลลารี คลินตัน และ โดนัลด์ ทรัมป์ ก่อนการเลือกตั้งที่จะมีขึ้นในต้นเดือน พ.ย. โดยการอภิปรายที่ผ่านมา 2 ครั้ง ตลาดมองว่า ฮิลลารีชนะด้วยคะแนนเสียงราว 60% ขณะที่ทรัมป์ชนะเฉลี่ย 30% โดยตลาดตอบรับเชิงบวกกับการที่ฮิลลารีชนะมากกว่าทรัมป์
สัปดาห์ที่ผ่านมา ค่าเงินบาทเปิดตลาดที่ระดับ 34.86 อ่อนค่าลงตลอดทั้งสัปดาห์และอ่อนค่าสูงสุดในช่วงบ่ายของวันที่ 12 ต.ค. แตะที่ระดับ 35.90 ปัจจัยหลักมาจากแรงขายสุทธิของนักลงทุนต่างชาติในตลาดพันธบัตรและตลาดหุ้นตลอดทั้งสัปดาห์ ส่งผลให้ค่าเงินบาทปิดตลาดที่ระดับ 35.28 (ณ วันศุกร์ เวลา 17.30 น.)
ค่าเงินเยนเปิดตลาดที่ระดับ 102.97 เงินเยนมีทิศทางอ่อนค่าหลังเชื่อว่าเฟดจะขึ้นดอกเบี้ยนโยบายได้ในการประชุมเดือน ธ.ค.นี้ และความเห็นของธนาคารกลางญี่ปุ่นที่ระบุว่าสามารถปรับอัตราดอกเบี้ยลงได้อีกหากเงินเฟ้อไม่อยู่ในเป้าหมายหรือมีความไม่แน่นอนเศรษฐกิจโลก ค่าเงินเยนปิดตลาดที่ระดับ 104.36 (ณ วันศุกร์ เวลา 17.30 น.)
ค่าเงินยูโรเปิดตลาดที่ 1.1202 มีทิศทางอ่อนค่าลงในช่วงครึ่งหลังของสัปดาห์ตามประเด็นการเมืองของสหรัฐจากผลการสำรวจ คลินตัน ได้รับคะแนนมากกว่า ทรัมป์ อย่างต่อเนื่อง ทำให้ตลาดมองว่าธนาคารกลางสหรัฐจะสามารถทำตามแผนการปรับขึ้นดอกเบี้ยในปี 2016 และปีต่อๆ ไปได้ หนุนให้เงินเหรียญสหรัฐปรับดีขึ้น ค่าเงินยูโรปิดตลาดระดับ 1.1021